Peter Hirsch vandt duellen med Michael Madsen om, hvem der skal stå på mål i ishockeylandsholdets sidste indledende gruppekamp ved A-VM tirsdag. - Planen har hele tiden været, at Peter Hirsch skulle spille kampen mod Ukraine, og den holder vi fast i. Michael Madsen har stået godt indtil videre og ville også kunne klare opgaven, men vi har valgt at holde fast i Hirsch, sagde landstræner Mike Sirant efter mandagens træning. Her deltog den småskadede Peter Regin igen for fuld kraft, og selv om backen Rasmus Pander ikke deltog, bliver han alligevel klar til tirsdag. Røntgenbilleder har nemlig vist, at bruddet i hans hånd ikke er blevet værre efter det slag, det fik i kampen mod Finland. Endelig ser det ud til, at Jens Nielsen er gledet helt ud i kulden på holdet. Den 37-årige veteran var ikke med i nogen af de fire angrebskæder, der trænede mandag, men agerede reserve sammen med Alexander Sundberg. /ritzau/

Opsummering:
Peter Hirsch skal vogte ishockeylandsholdets mål i den afgørende gruppekamp mod Ukraine. Alle spillere melder sig klar.